類試院考校九月十日塔之八級中現寶光楊齊伯有詩記其事亦賦一首
作者：郭印
朝代：宋

paragraphs: 崢嶸大千界，等是菩提鄉。
昆蟲暨草木，各放無邊光。
而况佛之覺，靈明亘十方。
化身三昧火，骨節金彌剛。
纍纍燦五色，珠璣斗斛量。
寶傳百世後，伽藍深秘藏。
錦官岌浮圖，直上干穹蒼。
中有堅固子，示現尤非常。
朝來八級內，明燈忽煌煌。
胥隸走驚詫，觀者即堵墻。
初疑伏螢過，顯沒何微茫。
繼如兩星出，左右爭飛揚。
是時霽霧歛，若木昇太陽。
儻非照耀成，不知果何祥。
西南一都會，廣開選士場。
定應得奇才，歸美報君王。